《将去归顺和乐天杭州二诗 其二》
清代·李宪乔

三年为刺史，白公当内移。三年为刺史，李子去复来。

前后三年中，问我何施为。催科不敢拙，那得抚字慈。

弭盗苦无术，遑问道拾遗。惟民不我恶，我不民鄙夷。

以此两相得，未免情依依。愧无西湖水，为汝溉田陂。

亦无天竺石，为我压舟资。因我好吟咏，多投送行诗。

山野黄发叟，里巷垂髫儿。伛偻各拜献，婉娈相扳追。

肫意良可念，柰多虚泛词。恩德竟何有，吾犹自知之。

若系倩人作，尤不应我欺。老者劝餐饭，幼者得携持。

不言已可乐，待我再来时。

作者简介：山东高密人，字子乔，号少鹤。乾隆四十一年召试举人，官归顺知州。工诗文。有《少鹤诗钞》、《鹤再南飞集》、《龙城集》、《宾山续集》。